**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Ζωνών Ασφαλείας Κανονισμοί του 2023»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Φωτεινή Τσιρίδου Χρύσανθος Σαββίδης

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 30 Νοεμβρίου 2023, καθώς και στις 11 Ιανουαρίου και στις 22 και 29 Φεβρουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υπουργείου Εξωτερικών, του Υπουργείου Δικαιοσύνης και Δημοσίας Τάξεως, του Υπουργείου Άμυνας, του Υπουργείου Γεωργίας, Αγροτικής Ανάπτυξης και Περιβάλλοντος, του Υφυπουργείου Ναυτιλίας, της Αστυνομίας Κύπρου και της Νομικής Υπηρεσίας της Δημοκρατίας.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Κώστας Κώστα, Δημήτρης Δημητρίου, Πρόδρομος Αλαμπρίτης, Χρίστος Ορφανίδης και Ηλίας Μυριάνθους.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 11 του περί της Αποκλειστικής Οικονομικής Ζώνης και Υφαλοκρηπίδας Νόμου, είναι η ρύθμιση θεμάτων που αφορούν στην κήρυξη και διαχείριση των ζωνών ασφάλειας της Δημοκρατίας και ειδικότερα των περιοχών γύρω από εγκαταστάσεις εντός της αποκλειστικής οικονομικής ζώνης και της υφαλοκρηπίδας της Δημοκρατίας. Επιπρόσθετα, με τους προτεινόμενους κανονισμούς καταργούνται οι υφιστάμενοι περί Ζωνών Ασφαλείας Κανονισμοί.

Στο πλαίσιο της συζήτησης των κανονισμών ενώπιον της επιτροπής η εκπρόσωπος του Υφυπουργείου Ναυτιλίας ανέλυσε συνοπτικά τις πρόνοιές τους, επισημαίνοντας ότι οι προτεινόμενες ρυθμίσεις κατέστησαν αναγκαίες, ώστε οι πρόνοιες των διαταγμάτων που έχουν εκδοθεί από το 2014 να περιληφθούν στους εν λόγω κανονισμούς. Επιπρόσθετα, επισήμανε ότι στους κανονισμούς προβλέπεται και η κατάργηση των υφιστάμενων κανονισμών και η διατήρηση σε ισχύ όσων διαταγμάτων και αδειών εκδόθηκαν βάσει αυτών, στον βαθμό και στην έκταση όμως που δεν συγκρούονται με τους νέους κανονισμούς.

Στο στάδιο της περαιτέρω συζήτησης των κανονισμών το αρμόδιο υπουργείο, σε συνεννόηση με τη Νομική Υπηρεσία, κατέθεσε στην επιτροπή αναθεωρημένο κείμενο αυτών, με το οποίο τροποποιείται ο τίτλος τους, ώστε να αναφέρονται ως «Οι περί της Αποκλειστικής Οικονομικής Ζώνης και Υφαλοκρηπίδας (Ζώνες Ασφάλειας) Κανονισμοί του 2024». Ειδικότερα, στο αναθεωρημένο κείμενο επήλθαν ορισμένες τροποποιήσεις και βελτιώσεις κυρίως όσον αφορά τη συμπερίληψη και άλλων αρμόδιων αρχών για την εφαρμογή των προνοιών των εν λόγω κανονισμών. Επιπρόσθετα με τα πιο πάνω, η επιτροπή έκρινε σκόπιμο όπως στο εν λόγω κείμενο των κανονισμών επέλθουν και ορισμένες επιμέρους λεκτικές, διευκρινιστικές και νομοτεχνικής φύσεως διορθώσεις.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των κανονισμών όπως αυτοί τροποποιήθηκαν σύμφωνα με τα πιο πάνω κατά τη συζήτησή τους στην ολομέλεια του σώματος.

19 Μαρτίου 2024

Αρ. Φακ.: 23.03.060.018-2023

ΠΚ/ΠΧ΄Ν/ΜΚ